‘Plaasmoorde steeds nie prioriteitsmisdaad’Genl. Bheki Cele, minister van polisie (Foto: ANA) AfriForum het Bheki Cele, minister van polisie, daarvan beskuldig dat hy plaasmoorde as probleem ontken deur dit nie tot ŉ prioriteitmisdaad te verklaar nie te midde van berigte dat vier ander soorte misdaad glo tot prioriteitsmisdade verklaar is. EWN berig dat Cele Dinsdag met beamptes van misdaadintelligensie vergader het en die prioriteite waarop hulle moet fokus geïdentifiseer het. Volgens die berig het Cele gesê transitorooftogte, bendegeweld, politieke moorde en taxigeweld moet aandag geniet. Hy het glo ook verwys na die toename in ontvoerings en rooftogte. Ian Cameron, AfriForum se veiligheidshoof, het intussen in reaksie hierop gesê Cele se stilswye en apatie teenoor plaasaanvalle- en moorde dui daarop dat die regering in wese dié misdade deprioritiseer. “Ondanks meer as 195 plaasaanvalle vanjaar het Cele steeds nie plaasmoorde tot prioriteitsmisdade verklaar nie. Taxigeweld, politieke moorde, transitorooftogte en bendegeweld is deur Cele tot prioriteitsmisdade verklaar. Hy het plaasmoorde egter nie eens genoem nie,” het hy gesê. Fanie en Colleen Engelbrecht Cameron meen dat die staat en veral die minister se ontkenning van die erns van plaasaanvalle en -moorde in die land daarop dui dat hulle geen ag slaan op die omvang van die krisis nie. Volgens Cameron kom die aankondiging nadat hy Dinsdag die toneel aan die Wes-Rand besoek het waar Fanie (78) en Colleen (74) Engelbrecht op 13 Mei vanjaar wreed gemartel en vermoor is. “Colleen is onder meer met ’n strykyster gebrand voordat sy verwurg en haar keel afgesny is. Dit is net één van die sprekende voorbeelde van ’n familie wat verwoes is weens die staat se onvermoë om mense in landelike gebiede te beveilig,” het Cameron bygevoeg.